b'\n_START_ARTICLE_\nElinan surma (elokuva)\n_START_SECTION_\nJuoni\n_START_PARAGRAPH_\nTapahtumat sijoittuvat 1400-luvun puoliv\xc3\xa4lin Laukon kartanoon, jonka leskeksi j\xc3\xa4\xc3\xa4nyt linnanherra Klaus Kurki suunnittelee uutta avioliittoa Suomelan talon Elinan kanssa. Huhujen mukaan h\xc3\xa4nell\xc3\xa4 on suhde k\xc3\xa4lyns\xc3\xa4 Kirsti Flemingin kanssa. Klausia vainoaa my\xc3\xb6s h\xc3\xa4nen kuolleen vaimonsa Kaarinan aave, sill\xc3\xa4 Kurki oli murhannut vaimonsa. Kurki haluaa sovittaa syntins\xc3\xa4 naimalla Elinan, mutta hyl\xc3\xa4tty Kirsti vannoo kostoa. Elinan mielitietty on kuitenkin Uolevi. Klaus ja Elinan vihit\xc3\xa4\xc3\xa4n. Uolevi suunnittelee l\xc3\xa4ht\xc3\xb6\xc3\xa4 sotaan Elinan veljen Uotin kanssa, mutta Kirsti antaa h\xc3\xa4nelle paikan V\xc3\xa4\xc3\xa4ksyn kartanon vuotina._NEWLINE_Kirsti punoo kuitenkin juoniaan. H\xc3\xa4n kutsuu raskaana olevan Elinan V\xc3\xa4\xc3\xa4ksyyn ja juonittelee Uolevin tunnustamaan uudelleen rakkautensa Elinaan. Kirsti saa teljetty\xc3\xa4 heid\xc3\xa4t huoneeseen, josta mustasukkainen Klaus l\xc3\xb6yt\xc3\xa4\xc3\xa4 heid\xc3\xa4t. Kirsti taivuttelee Klausin pakenemaan reess\xc3\xa4 kanssaan. Kartanossa syttyy tulipalo, johon Elina ja Uolevi kuolevat. Mielipuolinen Klaus puolestaan ohjaa ajamansa reen jyrk\xc3\xa4nteen yli kuolemaan vieden Kirstin mukanaan.\n_START_SECTION_\nTuotanto\n_START_PARAGRAPH_\nElinan surman k\xc3\xa4sikirjoitus perustui p\xc3\xa4\xc3\xa4asiassa Gustaf von Numersin samannimiseen n\xc3\xa4ytelm\xc3\xa4\xc3\xa4n vuodelta 1891. Von Numersin n\xc3\xa4ytelm\xc3\xa4 perustui puolestaan Kantelettaressa julkaistuun Elinan surma -runoon. K\xc3\xa4sikirjoituksen ensimm\xc3\xa4isen version teki toimittaja Vilho Hein\xc3\xa4mies ja lopullisen silauksen sille antoi ohjaaja Kalle Kaarna. K\xc3\xa4sikirjoituksen alku ja loppu poikkesivat kuitenkin von Numersin n\xc3\xa4ytelm\xc3\xa4st\xc3\xa4 ja hy\xc3\xb6dynsiv\xc3\xa4t sen sijaan Kantelettaressa julkaistua runoa. S\xc3\xa4ilyneess\xc3\xa4 k\xc3\xa4sikirjoituksessa tapahtuma-ajaksi on merkitty syksy ja talvi 1467\xe2\x80\x9368._NEWLINE_Elinan surman ulkokuvaukset tehtiin p\xc3\xa4\xc3\xa4asiassa Kuitian kartanossa, vaikka tapahtumapaikkoihin lukeutui muun muassa Laukon kartano, V\xc3\xa4\xc3\xa4ksyn kartano, Vesilahden kirkko ja H\xc3\xa4meenlinna. Sis\xc3\xa4kuvaukset tehtiin puolestaan J\xc3\xa4ger-Filmin studiossa Helsingin Haagassa.\n_START_SECTION_\nVastaanotto\n_START_PARAGRAPH_\nElinan surman ensi-ilta oli 4. syyskuuta 1938 kymmeness\xc3\xa4 Suomen kaupungissa. Viipurissa se oli uuden Palatsi-elokuvateatterin avajaiselokuvana. Elokuvan menestyksest\xc3\xa4 ei ole tarkkoja tietoja, mutta teatteriesityskertojen m\xc3\xa4\xc3\xa4r\xc3\xa4n mukaan arvioituna se j\xc3\xa4i hieman alle vuoden 1938 keskitason._NEWLINE_Elinan surma sai kriitikoilta ristiriitaisen vastaanoton. Von Numersin n\xc3\xa4ytelm\xc3\xa4 ja Kantelettaren runo olivat vuoden 1938 katsojille edelleen varsin tuttuja, mik\xc3\xa4 heijastui my\xc3\xb6s kritiikiss\xc3\xa4. Yleisen mielipiteen ilmaisi osuvasti Ilta-Sanomien kriitikko S-\xc3\xb6: \xe2\x80\x9dKun jokin n\xc3\xa4ytelm\xc3\xa4 on suurelle yleis\xc3\xb6lle teatterista k\xc3\xa4sin niinkin tunnettu kuin Elinan surma, ei luonnollisestikaan voida v\xc3\xa4ltty\xc3\xa4 vertauksien teosta ja eri\xc3\xa4vist\xc3\xa4 mielipiteist\xc3\xa4 siit\xc3\xa4, miten t\xc3\xa4m\xc3\xa4 kansanballadi olisi ollut filmille sovellettava.\xe2\x80\x9d Suomen Sosialidemokraatin kriitikko H. V. piti elokuvaa pitk\xc3\xa4veteisemp\xc3\xa4n\xc3\xa4 kuin n\xc3\xa4ytelm\xc3\xa4\xc3\xa4, koska \xe2\x80\x9dfilmi ei n\xc3\xa4et sied\xc3\xa4 sellaista toiminnan viivyttely\xc3\xa4 kuin n\xc3\xa4ytelm\xc3\xa4\xe2\x80\x9d. Hufvudstadsbladetin kriitikko Hans Kutter ajatteli samoin ja piti elokuvaa vain filmatisoituna teatterin\xc3\xa4ytelm\xc3\xa4n\xc3\xa4._NEWLINE_Aamulehden kriitikko -rk- oli puolestaan sit\xc3\xa4 mielt\xc3\xa4, ett\xc3\xa4 vaikka balladin sisin henki oli saavutettu, elokuva k\xc3\xa4ytti liiaksi puhen\xc3\xa4ytt\xc3\xa4m\xc3\xb6n keinoja eik\xc3\xa4 \xe2\x80\x9dfilmitaiteen omia ja omalaatuisia keinoja \xe2\x80\x93 l\xc3\xa4hikuvausta, vertauskuvaa ja muunnelmia\xe2\x80\x9d._NEWLINE_Ilta-Sanomien S-\xc3\xb6 piti kuitenkin Elinan surmaa puutteistaan huolimatta \xe2\x80\x9dpuhtaasti filmaattisessa suhteessa saavutukseksi, joka antaa uskoa ja luottamusta suomalaisen elokuvan tulevaisuuteen\xe2\x80\x9d. Ajan Suunnan -rkk- piti puolestaan elokuvaa ohjaaja Kaarnan \xe2\x80\x9dpitk\xc3\xa4n elokuvauran loistavimpana saavutuksena\xe2\x80\x9d. Samoilla linjoilla oli Uuden Suomen S. S., joka piti elokuvaa Kaarnalle \xe2\x80\x9dkauniina ja kannustavana voittona\xe2\x80\x9d._NEWLINE_Kriitikot olivat kuitenkin jokseenkin yksimielisi\xc3\xa4 siit\xc3\xa4, ett\xc3\xa4 n\xc3\xa4yttelij\xc3\xa4t suoriutuivat hyvin teht\xc3\xa4viss\xc3\xa4\xc3\xa4n. Monien mielest\xc3\xa4 Ella Eronen teki elokuvan v\xc3\xa4kevimm\xc3\xa4n roolity\xc3\xb6n: \xe2\x80\x9dJos suoritukset halutaan ryhmitt\xc3\xa4\xc3\xa4 jonkinlaiseen paremmuusj\xc3\xa4rjestykseen, kuulunee ensimm\xc3\xa4inen sija Ella Eroselle. H\xc3\xa4nen Kirsti Flemingins\xc3\xa4 kohosi paikoitellen tasolle, jollaista ainakin kotimaisissa elokuvissa on n\xc3\xa4hty kovin harvoin, jos koskaan.\xe2\x80\x9d (Ajan Suunnan kriitikko -rkk-).'